Návrh nariadenie Rady ktorým sa pozastavuje a podmienečne zrušuje nariadenie (ES) č. 2193/2003, ktorým sa zavádzajú dodatočné clá na dovozy určitých výrobkov s pôvodom v Spojených štátoch amerických /* KOM/2006/0229 v konečnom znení - ACC 2006/0072 */





[pic] | KOMISIA EURÓPSKYCH SPOLOČENSTIEV | Brusel, 12.5.2006 KOM(2006) 229 v konečnom znení 2006/0072 (ACC) Návrh NARIADENIE RADY ktorým sa pozastavuje a podmienečne zrušuje nariadenie (ES) č. 2193/2003, ktorým sa zavádzajú dodatočné clá na dovozy určitých výrobkov s pôvodom v Spojených štátoch amerických (predložený Komisiou) ODÔVODNENIE Svetová obchodná organizácia (WTO) v niekoľkých rozhodnutiach vydaných z podnetu Európskych spoločenstiev (ES) dospela k záveru, že režim subvencií uplatňovaný v Spojených štátoch amerických na vývozné spoločnosti („US“) zmenený a doplnený zákonom o Americkej korporácii pre zahraničný predaj a exteritoriálne príjmy (Foreign Sales Corporation and Extraterritorial Income (FSC-ETI)) poskytuje nedovolené vývozné daňové dotácie americkým firmám v rozsahu asi 4 miliardy USD ročne (od roku 2000). Na základe týchto rozhodnutí ES dostalo 7. mája 2003 od WTO právo zaviesť protiopatrenia vo forme dodatočných dovozných colných sadzieb až do výšky 100 % ad valorem na dovoz určitého tovaru zo Spojených štátov amerických (vybraného po konzultácii s verejnosťou, členskými štátmi a útvarmi Komisie) do výšky protizákonných dotácií zo strany USA. Následne 8. decembra 2003 ES prijali nariadenie Rady (ES) č. 2193/2003, ktorým sa zaviedli dodatočné clá na dovozy určitých výrobkov s pôvodom v Spojených štátoch amerických[1]. Nariadenie Rady č. 2193/2003 vytvára podmienky na zrušenie protiopatrení za predpokladu, že Spojené štáty americké v plnom rozsahu vykonajú odporúčania orgánu WTO na riešenie sporov[2]. USA nedávno prijali zákon, ktorým sa predpokladá zrušenie zákona o FSC-ETI (Americký zákon o vytváraní pracovných miest z roku 2004 - American JOBS Creation Act of 2004 – „zrušovací zákon“). Zrušenie režimu subvencií FSC predstavoval výrazný a vítaný krok smerom k vyriešeniu dlhotrvajúceho sporu. Zrušovací zákon USA však obsahoval prechodné ustanovenia a ustanovenia o predchádzajúcom stave (grandfathering provisions), ktoré neboli zlučiteľné s pravidlami WTO. Podľa zrušovacieho zákona by boli totiž výhody v rámci FSC-ETI americkým vývozcom naďalej k dispozícii až do konca roka 2006 (na úrovni 80 % v roku 2005 a 60 % v roku 2006), a v niektorých prípadoch neohraničene po tomto termíne podľa ustanovení o predchádzajúcom stave. Následne ES iniciovalo konanie na urovnanie sporov v rámci WTO v súvislosti so zrušovacím zákonom s cieľom zistiť, či prechodné ustanovenia a ustanovenia o predchádzajúcom stave sú zlučiteľné s pravidlami WTO. Až do konania na urovnanie sporov bolo pozastavené uplatňovanie protiopatrení ES (napriek tomu, že USA odmietlo rovnaký postup v súvislosti s ochrannými opatreniami uplatňovanými voči ES na hormonálne hovädzie mäso). Pozastavenie bolo uvedené do činnosti prijatím nariadenia Rady (ES) č. 171/2005 z 31. januára 2005. V nariadení sa uvádza, že protiopatrenia by sa opätovne uplatnili len od 1. januára 2006 alebo 60 dní po vydaní potvrdenia orgánom WTO na urovnávanie sporov (od neskoršieho z týchto dátumov), že určité aspekty zákona Spojených štátov amerických nie sú zlučiteľné so záväzkami USA voči WTO. V nariadení sa ďalej uvádza, že protiopatrenia sa zavedú vo výške 14 % cla ad valorem. Po rozhodnutiach odbornej komisie a odvolacieho orgánu 14. marca 2006 orgán WTO na riešenie sporov potvrdil, že určité aspekty zákona Spojených štátov amerických (ako sa predpokladalo podľa platného nariadenia ES) nie sú zlučiteľné so záväzkami USA voči WTO a 60-dňové obdobie predstavuje opätovné zavedenie protiopatrení 16. mája 2006. Toto bolo oznámené v súlade s článkom 2.2 nariadenia Rady (ES) č. 171/2005 v oznámení Komisie 2006/C 104/08 uverejnenom 3. mája 2006 v Úradnom vestníku Európskej únie (séria C), keďže USA by mali stále spĺňať rozhodnutia a odporúčania, ktoré prijal orgán WTO na urovnávanie sporov. Kongres Spojených štátov amerických prijal 11. mája 2006 návrh zákona, ktorým sa zrušujú ustanovenia o predchádzajúcom stave zákona o FSC-ETI a zrušovací zákon na ďalšie daňové obdobia. Keďže platnosť prechodných opatrení skončí v roku 2006, bolo by vhodné zrušiť nariadenie Rady (ES) č. 2193/2003 zmenené a doplnené nariadením Rady (ES) č. 171/2005, keďže protiopatrenia, ktoré boli zavedené nariadením, splnili v uspokojivom rozsahu svoj cieľ a opätovné zavedenie protiopatrení by bolo zbytočne rušivé. Preto sa navrhuje zrušiť nariadenie Rady (ES) č. 2193/2003 naposledy zmenené a doplnené nariadením Rady (ES) č. 171/2005. Keďže prezident Spojených štátov amerických musí svojím podpisom schváliť návrh zákona, aby sa stal zákonom, opätovné zavedenie sankcií by sa malo naďalej pozastaviť až do podpísania návrhu a zrušenie protiopatrení zavedených v nariadení Rady (ES) č. 2193/2003 zmeneným a doplneným nariadením Rady (ES) č. 171/2005 by malo nadobudnúť účinnosť len po podpise návrhu. Zrušenie protiopatrení si vyžaduje, aby Rada uskutočnila kroky podľa článku 133 Zmluvy o ES. Je potrebné prijať na návrh Komisie nové nariadenie Rady, ktorým sa pozastavuje a podmienečne zrušuje nariadenie Rady (ES) č. 2193/2003 zmenené a doplnené nariadením Rady (ES) č. 171/2005. 2006/0072 (ACC) Návrh NARIADENIE RADY ktorým sa pozastavuje a podmienečne zrušuje nariadenie (ES) č. 2193/2003, ktorým sa zavádzajú dodatočné clá na dovozy určitých výrobkov s pôvodom v Spojených štátoch amerických RADA EURÓPSKEJ ÚNIE, so zreteľom na Zmluvu o založení Európskeho spoločenstva, a najmä na jej článok 133, so zreteľom na návrh Komisie[3], keďže: (1) Spoločenstvo dostalo 7. mája 2003 od orgánu na urovnávanie sporov (Dispute Settlement body, DSB) Svetovej obchodnej organizácie (WTO) oprávnenie zaviesť protiopatrenia do výšky 4 043 miliónov USD vo forme dodatočných 100 % ciel ad valorem na určité výrobky s pôvodom v Spojených štátoch amerických. Následne 8. decembra 2003 ES prijalo nariadenie Rady (ES) č. 2193/2003, ktorým sa zaviedli dodatočné clá na dovozy určitých výrobkov s pôvodom v Spojených štátoch amerických[4]. (2) Spoločenstvo, až do výsledku ďalšieho sporu v rámci WTO týkajúceho sa zlučiteľnosti určitých aspektov prechodných ustanovení a ustanovení o predchádzajúcom stave zákona FSC Repeal and Extraterritorial Income (FSC-ETI Act) roku 2000 a amerického zákona o vytváraní pracovných miest z roku 2004 (JOBS Act), zmenilo a doplnilo a pozastavilo uplatňovanie nariadenia (ES) č. 2193/2003 prijatím nariadenia (ES) č. 171/2005. (3) V nariadení 171/2005 sa uvádza, že opätovné zavedenie dodatočných ciel by mohlo znova nadobudnúť účinnosť len od 1. januára 2006 alebo 60 dní odo dňa, kedy DSB potvrdí, od neskoršieho z týchto dátumov, nezlučiteľnosť určitých aspektov horeuvedeného zákona s právom WTO. (4) Po rozhodnutí odbornej komisie a odvolacieho orgánu v tejto záležitosti DSB 14. marca 2006 potvrdil, že opatrenia Spojených štátov amerických nie sú zlučiteľné so záväzkami USA voči WTO. Komisia 3. mája 2006 uverejnila oznámenie, v ktorom informuje o tom, že dodatočné clo ad valorem vo výške 14 % sa stane uplatniteľné 16. mája 2006. (5) Kongres Spojených štátov amerických teraz prijal zákon, ktorým sa zrušujú ustanovenia o predchádzajúcom stave zákona FSC-ET a zákona o vytváraní pracovných miest (JOBS Act), na ďalšie daňové obdobia, a preto protiopatrenia, ktoré boli zavedené nariadením (ES) č. 2193/2003 zmeneným a doplneným nariadením Rady (ES) č. 171/2005, splnili v uspokojivom rozsahu svoj cieľ a opätovné zavedenie protiopatrení by bolo zbytočne rušivé. (6) Keďže prezident Spojených štátov musí svojím podpisom schváliť návrh zákona, aby sa stal zákonom, opätovné zavedenie sankcií by sa malo naďalej pozastaviť až do podpísania návrhu a zrušenie protiopatrení zavedených v nariadení Rady (ES) č. 2193/2003 zmeneným a doplneným nariadením Rady (ES) č. 171/2005 by malo nadobudnúť účinnosť len po podpise návrhu. PRIJALA TOTO NARIADENIE: Článok 1 1. Pozastavenie uplatňovania dodatočných ciel stanovených v článku 1 a 2 nariadenia Rady (ES) 171/2005 sa týmto predlžuje do 24. mája 2006. 2. V prípade, že prezident Spojených štátov amerických podpíše návrh zákona prijatý Kongresom Spojených štátov amerických, ktorým sa zrušujú ustanovenia o predchádzajúcom stave zákona FSC-ET a zákona o vytváraní pracovných miest (JOBS Act) najneskôr 22. mája 2006, nariadenie Rady (ES) č. 2193/2003 zmenené a doplnené nariadením Rady (ES) č. 171/2005 sa zrušuje s účinnosťou od 24. mája 2006. 3. Po uvedenom podpise návrhu Komisia bezodkladne uverejní v Úradnom vestníku Európskej únie oznámenie, že návrh bol podpísaný a že nariadenie Rady (ES) č. 2193/2003 sa s účinnosťou od 24. mája 2006 zrušuje. 4. V prípade, že návrh zákona nebude podpísaný do 22. mája 2006, Komisia bezodkladne uverejní v Úradnom vestníku Európskej únie oznámenie, že návrh nebol podpísaný a že protiopatrenia stanovené v nariadení Rady (ES) č. 2193/2003 zmenené a doplnené nariadením Rady (ES) č. 171/2005 sa opätovne stanú uplatniteľné 25. mája 2006. Článok 2 Toto nariadenie nadobúda účinnosť dňom jeho uverejnenia v Úradnom vestníku Európskej únie . Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli […] Za Radu predseda […] [1] Ú. v. EÚ L 328, 17.12.2003, s. 3. [2] Článok 3 nariadenia Rady č. 2193/2003. [3] Ú. v. EÚ C […], […], s. […]. [4] Ú. v. EÚ L 328, 17.12.2003, s. 3.